J. Blanár, poslanec: (2004-10-21):
Pôjdem teda po poriadku tak, ako sa vyvíjala diskusia. Tú iniciatívu sme, pán kolega Malchárek, už tohto roku predkladali, ale, bohužiaľ, zvrhla sa, preto sme to stiahli, ale vrátim sa k tomu, čo hovoril aj pán kolega Jasovský. Buďte trošku veľkorysejší pri tej podpore napr. pri pohonných hmotách. Veď ja vám poviem jednoduchý príklad. Nebuďte len za to, aby ministerstvo prijalo tento zákon, teda aby prešiel zákon, ktorý minister pripravuje, ale skúste podporiť aj zníženie spotrebnej dane. Ja vám poviem príklad, ktorý je úplne aktuálny. Cena nafty v Českej republike po prepočte na slovenské koruny je 32,50 korún a na Slovensku, nemusím hovoriť, všetci viete, včera bolo zdraženie, 37,30 korún. A teraz si porovnáme, aké sú reálne príjmy v Českej republike, aké sú reálne príjmy na Slovensku. Čo viacej mám povedať? Veď tomuto rozumie úplne každý! A toto si treba zobrať trošku do úvahy a buďte trošku veľkorysejší. Ja som presvedčený, že zníženie spotrebnej dane na pohonné hmoty nebude znamenať nižší príjem do ekonomiky, ale, naopak, sa to pozitívne objaví vo všetkých komoditách. Pretože práve nafta je tá, od ktorej sú závislé všetky dopravy, všetky dopravy či už takého, alebo onakého tovaru, ale zároveň aj dopravy ľudí. Ale chcem ešte spomenúť jednu dôležitú vec. Pán kolega Malchárek, neviem, kto vám pripravoval podklady, ale vy ste absolútne nepochopili, o akom dlhu tu ja hovorím. Absolútne ste to nepochopili, ale pokúsim sa vám to vysvetliť. Tento dlh sa tvorí na základe žiadostí všetkých tých, ktorí mali dopravnú nehodu pred demonopolizáciou, to znamená pred 1. 1. 2002, a majú sťažené spoločenské uplatnenie a majú povedzme nejakú ujmu na zdraví, a preto si žiadajú od poisťovne, aby boli odškodnení. To nie je niečo, čo bude narastať. Narastá to iba kvôli tomu, lebo ministerstvo neriešilo tento problém. A možno aj vďaka nášmu nátlaku, lebo sme to medializovali a stále sa tomu venujeme, ministerstvo zdravotníctva prišlo po dvoch rokoch fungovania tohto systému s novelou zákona o odškodnení a konečne ako-tak to dostalo do nejakej pozície. Pretože dovtedy sa odškodnenie pohybovalo vo výške 30 mil. V Malackách pán sudca usúdil, že 20 mil. je málo, tak dáme 60 mil. A len na porovnanie vám poviem, že na najväčšom poisťovacom trhu v Nemecku je odškodnenie v prepočte na Sk doteraz vyplatené 17,5 mil. Sk. My sme to neboli, tí, ktorí nevyriešili tento problém na začiatku. Maďarsko to napr. vyriešilo takým spôsobom, že to prebralo na seba a vie presne definovať, čo môže v tej veci urobiť. Veď súčasné poisťovne sú v pozícii, že ani nemôžu ovplyvňovať tento dlh, pretože nie sú ani účastníkmi súdneho konania. Ony dostanú len rozhodnutie o exekúcii, aby zaplatili to alebo ono. Toto je pravda o deficite a my chceme práve tento deficit vyriešiť, pretože ak tento deficit majú na pleciach dnešné poisťovne a tvária sa, že nemajú z toho žiaden profit, tak potom to zoberme a nech sú v normálnom trhovom prostredí. A už spomínať, ja neviem, socializmus, predsa sme už po roku 1989 dosť ďaleko na to, aby sme si tu spomínali socializmus, pretože s tým nemá nič spoločné. My nie sme proti deregulácii, ale sme za normálne trhové podmienky. A nám sa zdá, že tu nie sú tie trhové podmienky. Ministerstvo argumentuje smernicou Európskej únie, pretože v Taliansku bol prípad, kde takisto chceli regulovať a že to bolo zamietnuté práve kvôli tejto smernici. Nech sa páči, pozrite si tú smernicu. Tá smernica práve hovorí o tom, že ak sa trh v tomto segmente nevyvíja dobre, tak je potrebné a štát Európskej únie, ktorým sme aj my, môže prijať dočasné ochranné opatrenie. A my si myslíme, že tento trh na Slovensku v tomto povinnom zmluvnom poistení je zrelý na túto reguláciu. Iba toto chceme povedať, že je zrelý, a preto dávame šancu, aby bol ochránený tento trh, aby sa vytvorilo normálne prostredie, v ktorom môžu povedzme tie poisťovne podnikať, ale budeme vedieť, na základe čoho to zvyšujú, nebudú sa môcť vyhovárať na nejaký narastajúci trh. Pán kolega Hamarčák, nesystémové riešenie, spýtam sa, je systémové riešenie to, že necháme na poisťovniach dlh, ktorý vôbec nevieme, akým spôsobom sa vyvíja a či je oprávnený, alebo nie je oprávnený? Toto je systémové riešenie? Toto je ten liberalizovaný trh? No ďakujem pekne za takýto liberalizovaný trh! Takto si my trhovú ekonomiku nepredstavujeme, ak vy áno, tak prosím, môžeme sa o tom baviť. Nepoistené autá, môžeme o tomto diskutovať, poďme, ale pýtam sa, je tu nejaká zložka, ktorá má na tieto veci dohliadať? Je tu polícia, ktorá by na to mala dohliadať? Poďme zaplátavať legislatívne diery v tejto súvislosti, ja som pripravený v tejto veci vždy pomôcť a budem prvý, ktorý tomu pomôže. Ja vám poviem jeden príklad, ktorý sa udial, veľmi jednoduchý, a všetci mu budete rozumieť. Po dvoch rokoch povinného zmluvného poistenia sme zistili, že v podstate ľudia, ktorí nevyužívajú svoje motorové vozidlo dlhší čas, či už je to v rámci sezóny, poľnohospodári, stavbári v sezónnych prácach, platili bezdôvodne zákonné poistenie. Do koho vreciek išlo toto zákonné poistenie, povedzte mi? A teraz vám poviem čísla. Po zákone, ktorý bol odsúhlasený v tejto snemovni, ktorý umožnil, aby tí, ktorí si odhlásia motorové vozidlo, nie z evidencie, ale z cestnej premávky, čo je jednoduchšie, sme zistili, že v roku 2002 tí, ktorí to využili a ešte to nemohli využiť pre účel, aby nemuseli platiť povinné zmluvné poistenie, to bolo na celom Slovensku 798 vozidiel. V roku 2003, keď od 1. marca začal platiť zákon, o ktorom som hovoril, do konca roka to bolo, a teraz dobre počúvajte, 46 766 vozidiel. 46-tisíc vozidiel využilo túto možnosť, aby nemuselo za určité obdobie v sezónnosti platiť povinné zmluvné poistenie a toto všetko tieklo do vrecák poisťovní za dva roky a my sa na to pozeráme, ako keby sa nič nedialo. Veď toto je jasný signál toho, že sa tu niečo dobre nevyvíja. To sú tí ľudia, ktorí na to nemajú, ktorí dnes musia svoje motorové vozidlo odstaviť a sú odkázaní ad hoc na riešenia, či už je chorý, alebo potrebuje vyriešiť nejakú životnú situáciu, aby si objednal taxík alebo niekoho iného požiadal, lebo na to nemá, lebo ja som presvedčený, keby na to mal, tak to neodhlási. Toto sú jasné čísla, ktoré hovoria o tom, ako sa vyvíja trh v povinných zmluvných poisteniach. Prosím vás, nič iné od vás nechcem, len si všímajme tieto argumenty, všímajme si nárast, ktorý je vo vybratom povinnom zmluvnom poistení, ako rapídne narastá z 5,5 mld. a bude to 12,5. V roku 2005 to bude 16,5 mld.? Neviem. Pozerajme sa, ako ľudia na to reagujú a tieto čísla, o ktorých som hovoril, úplne jasne o tom hovoria. A nepoistené vozidlá tým pádom môžeme riešiť iným spôsobom a som na to pripravený. Chcem ešte reagovať na kolegu Jasovského. Otvoril mnoho otázok, ktorým by som sa nechcel venovať, aby som trošku nedostal do pozadia tento problém, o ktorom chcem hovoriť, ale musím niečo spomenúť. Už som to spomínal včera, mám taký pocit, pri jednej príležitosti a mám na mysli Úrad pre finančný trh, to je ten úrad, ktorý dáva licenciu týmto poisťovniam. Mimochodom, tieto poisťovne sa k tej licencii dostávajú za smiešny poplatok, neviem, nejaký paušálny poplatok sa tam vyberá, nie je to poplatok, ktorý by to nejakým spôsobom reguloval, pretože je to ozaj lukratívne poistenie, tak tento Úrad pre finančný trh veľmi dobre postupoval práve v situácii, keď poisťovne neodviedli 8 % zo zákona do konca februára minulého roka na účet ministerstva vnútra, čo je určené pre Hasičský záchranný zbor a rýchlu zdravotnú pomoc. Až po pol roku reagoval a udelil smiešne pokuty poisťovniam za to, že to neurobili. Tie pokuty sa blížili k 1 %, 2 % tej z sumy, čo previedli. Ja sa pýtam: Koľko peňazí zarobili tieto poisťovne? Bolo to asi 450 mil. za pol roka, keby to mali len na úložkách. Toto je náš Úrad pre finančný trh, ako postupuje. Ďakujem pekne, toto je kontrola, ako sa patrí! Môžeme diskutovať o 8 % na podporu Hasičského záchranného zboru alebo rýchlej zdravotnej pomoci. Poďme! Ale my zároveň hovoríme, pokým nebude iný systém financovania záchranárskych zložiek, tak budeme trvať, aby to bolo 8 %. A ministerstvo už dlho sľubuje, že príde s iným systémom, ako budú tieto zložky financované. Doteraz ho nemáme! A Úrad pre finančný trh sa tvári, že sa nič nedeje, pol roka prejde, potom dajú nejaké symbolické pokuty. Samozrejme, že šéf Úradu pre finančný trh tam sedí a nič sa nedeje. Ja som sa už vyjadril, no ak takto má Úrad pre finančný trh pôsobiť pri druhom kapitalizačnom pilieri, Boh opatruj celé Slovensko, ako to bude vyzerať! Naozaj hrozím sa toho, ak to takto pôjde ďalej, aby sme sa nedostali do prostredia, kde sa nechceme dostať. Čiže poprosím vás, berte skutočne túto diskusiu predovšetkým v tých číslach, o ktorých som hovoril, a zamyslite sa nad tými všetkými, ktorí sú okolo vás, ktorí využívajú motorové vozidlo a ako sa k tomu stavajú v kontexte všetkého toho, čo ich bude zaťažovať, či ozaj na Slovensku vlastniť motorové vozidlo a prevádzkovať motorové vozidlo nebude luxusom. Ďakujem pekne za pozornosť. (Potlesk.)